Viskupič, Marián, poslanec NR SR (2023-03-15):
Ďakujem pekne za slovo. Ja ešte než decká odídu, ja som sa s nimi stretol aj dole, takže, decká, užite si to tu ešte a ďakujeme, že ste nás prišli pozrieť. Ďakujeme. Ahojte! A po, než začnem teda moje vystúpenie, by som si dovolil ešte, samozrejme, reagovať na tieto dve veci, lebo tie sú úplne zásadné. Pán kolega predkladateľ to povedal nie správne, môj návrh posúva účinnosť na 1. 7., ale vlastne posúva, samozrejme, aj to, čo by malo nastať od 1. 4. To znamená, nie, od 1. 4. nenastanú tie, tie zmeny proste, ktoré mali nastať, tie nesprávne, to sa tiež odkladá na 1. 7. a zároveň ale teda sa to nahrádza tým novým riešením od 33 do 1 000 euro. Takže nič takéto nehrozí, vlastne ten jediný rozdiel vlastne medzi tými dvomi pozmeňovákmi je, že u pána poslanca Kremského to bude od 1. 1. 2024, dovtedy sa nič nestane, a od 1. 1. ´24 to bude teda od 33 do 2 400. Môj návrh hovorí o tom, že sa do 1. 7. nič nestane a od 1. 7. teda bude platiť tabuľka od 33 do 1 000 a teda bude už platiť nový stav. Takže toto je, toto je takto, aby to bolo jasne povedané. No a teraz by som si teda dovolil ešte vystúpiť vlastne ku samotnému, k samotnej celej téme. No v prvom rade treba jasne povedať, že motiváciou zmeny výšky registračných poplatkov bolo ich zníženie. Zníženie výšky registračných poplatkov je dlhodobou témou strany SaS. Práve preto bola súčasťou dohôd na podpore rozpočtu aj táto dohoda, že sa poplatky znížia tak, že celková úspora pre firmy a občanov bude 30 miliónov ročne, teda že sa poplatky upravia tak alebo ich výška sa upraví tak, aby ich výber bol o spomínanú sumu nižší. Zároveň boli dva ďalšie legitímne ciele, ktoré sú dôležité, a boli sme aj o ne ako krajina žiadaní, a to je teda, aby poplatky mali v sebe environmentálny aspekt, čiže jednoducho povedané, že ekologickejšie vozidlo platí menej, či už teda s vyššou normou alebo aj s nižším výkonom, lebo aj to je ekologickejšie, lebo má menšie emisie, či už CO2 alebo aj všetkého ostatného, a zároveň teda, aby sa odstránila tá diskriminácia nových a novších vozidiel, pretože tie nové vozidlá platili alebo dodnes platia extrémne vysoké poplatky. Áno, v spoločnosti rezonovalo to, že tie staré teda po novom by mali platiť viacej, ale ten reálny dnešný stav je, že nové vozidlá platia poplatky až do výšky 3 900 euro, čo, samozrejme, spôsobuje, že sa ich predáva menej. Priemerný vek slovenského vozidlového parku aj vďaka pôvodne platným pravidlám sa stále zvyšuje. Ten systém vlastne vysokých poplatkov na nové vozidlá a ich znižovanie s postupným rastúcim vekom vozidla využívajú iba dve krajiny v Európskej únii – Malta a teda práve Slovensko. A v oboch týchto krajinách tento systém spôsoboval postupné starnutie vozidlového parku. U nás je to už takmer 15 rokov, čiže priemerné slovenské vozidlo má 15 rokov, priemerné, pričom práve vek vozidla má zásadný vplyv na čistotu prevádzky, ale, samozrejme, aj na bezpečnosť. A tej bezpečnosti sa budem chvíľku venovať. Stačí si pozrieť porovnanie crashtestov 15-ročných áut, nedajbože ešte starších, ale už 15-ročných a aktuálnych vozidiel. To je diametrálne odlišná situácia. Ak vozidlá za posledných, v posledných rokoch sa niekam posunuli, tak sa posunuli práve v tom, že sú bezpečnejšie, že následky nehody v novom vozidle sú výrazne-výrazne nižšie ako následky nehody v staršom vozidle. Toto, to, že vlastne máme takýto autopark, samozrejme spôsobuje, nehody tu máme, to je bežné a tie zranenia sú väčšie a ťažšie ako by mohli byť, a to zasa, samozrejme, je vplyv zasa na slovenský zdravotný systém. To znamená, snažiť sa o to a nastavovať aj tú poplatkovú politiku tak, aby to motivovalo ľudí k tomu, aby si kupovali novšie vozidlá, je, je úplne legitímny cieľ. To, to je v poriadku, na to by sme mali byť akoby hrdí. Čiže každopádne aj z týchto dôvodov má zásadný význam, aby registračné poplatky reflektovali potrebu obnovy vozidlového parku v našej krajine. To, že nastavenie poplatkov nie je úplne banálna vec, vidíme a aj preto sa vlastne už pri tom samotnom prijímaní tej, tej pôvodnej verzie dohodla účinnosť od 1. 4. 2023, aby bol priestor na úpravy, lebo už vtedy sme videli, že ich určite bude treba urobiť. No a úprimne priznávam, že v prvom kroku sa mi nepodarilo nastaviť výšku poplatkov správne. Hlavne pri starších vozidlách sa tie poplatky zvýšili alebo by sa zvýšili nad mieru, ktorú považujem aj ja osobne za únosnú. Navyše teda celá tá zmena by priniesla ľuďom iba minimálnu úsporu. Takže áno, hovorím, že sa to na prvýkrát nepodarilo, preto tu stojím, preto sa to snažíme opraviť a proste je to tak, kto robí, robí aj chyby, tak proste teraz ich opravujeme, aby to, aby to bolo v poriadku. Preto teda prichádzam s úpravou, o ktorej práve rokujeme. Vznikla z viacerých kôl rokovaní so všetkými relevantnými účastníkmi, či už ministerstvo vnútra, či už ministerstvo dopravy, samozrejme, aj ministerstvo financií, ale, samozrejme, aj so samotnými motoristami. No a tá dohoda, ktorá sa zhmotnila v podstate v oboch pozmeňujúcich návrhoch, či už kolegu Petra Kremského, alebo mojom, reflektuje pripomienky všetkých relevantných. Len, len teda poviem, že čo sa teda podarilo, znížil sa počet, znížil sa počet výkonových kategórií, pôvodne ich bolo 16, teraz ich je 11. Upravili sme tú tabuľku pohonov, ak si pozriete, v decembri sme prijali dve tabuľky, jedna teda pre benzínové pohony, druhá pre dieselové, teraz sa to podarilo zlúčiť do jednej tabuľky presne preto, aby som to bolo jednoduchšie, aby ten počet možných kombinácií bol nižší, aby sa aj ten samotný poplatok jednoduchšie vypočítaval. Na čom sa teda, bohužiaľ, nenašla dohoda, a to je vlastne tá jediná vec, na ktorej sa nenašla dohoda, je to skutočné zníženie poplatkov, teda vplyv na verejné financie. No a to je vlastne ten jediný rozdiel, keď si pozriete pozmeňujúci návrh pána Kremského a môj, že tá tabuľka výkonov je od tých 33 euro do 2 400 euro a tá moja je od 33 do 1 000. Čiže ľudia budú platiť výrazne nižšie poplatky, a to znamená to, že dosah novely Petra Kremského za celý rok na verejné financie je 8 miliónov a dosah tejto mojej zmeny je 27 miliónov. Čiže je to v tom rozsahu tej pôvodnej dohody, ktorá bola urobená pri schvaľovaní štátneho rozpočtu. Strana SaS dohody drží, držíme ich, samozrejme, vtedy, keď sú pre nás výhodné, ale držíme ich aj vtedy, keď sú pre nás nevýhodné, keď zožneme kritiku či už od občanov, alebo od médií. Proste jednoducho strana SaS dohody drží. Preto v rámci teda podpory tohto môjho návrhu vás, kolegovia, teda špeciálne z bývalej koalície, prosím, ani nieže žiadam, prosím o dodržanie vlastne dohody, o dodržanie toho, s čím sme spoločne, spoločne podporili štátny rozpočet, a keď sa pozriete, keď vám niekto povie, že taká dohoda nebola urobená alebo že ju vidím len ja, treba sa pozrieť vlastne v tom pôvodnom schvaľovaní registračných poplatkov. Veď tam v dôvodovej správe je jasne napísané, že dopad tejto zmeny je 31 miliónov eur. Takto to tam bolo napísané, s týmto sme to schvaľovali všetci spoločne. To, že tá realita je, že ten výpočet sa ukázal ako nie správny, že tá, tá prijatá novela prináša úsporu len asi necelý jeden milión eur, je proste ten fakt, že tu stojíme a opravujeme to. Čiže to, keď teraz hovorím, že opravme to na tých 27 miliónov ročne, pre tento rok len 13,5, lebo to bude platiť až od pol roka, to nie je žiadny populizmus, to nie je žiadne vŕtanie dier do štátneho rozpočtu. To je vlastne len žiadosť, prosba o dodržanie dohody, ktorú sme všetci spoločne urobili. A ja verím, že tak ako proste pre každého gentlemana, aj pre politika by malo byť tou najväčšou cnosťou dohody, dohody dodržiavať. Zároveň ale sa obraciam, samozrejme, na celé plénum, aj na dnes už kolegov z opozície, toto nie je politika, prosím, toto je vec, ktorá jasne vie pomôcť občanom. Veď vieme, že kedysi skutočne sme mali tie poplatky, tak ako to už bolo spomenuté, 33 alebo 66 euro, keď si človek teda kupoval aj značku, a my teda dlhodobo hovoríme, že to, čo sa kedysi v minulosti nastavilo, že to sú proste fakt extrémne vysoké čísla a že jednoducho takto to nemá byť. Že tí motoristi nemajú slúžiť ako dojná krava. Aj tak tak slúžia, pretože je spotrebná daň na palivá, je tam dépeháčka z palív, samozrejme, platí sa dépeháčka z motorových vozidiel, firmy platia cestnú daň, čiže tí motoristi sú skutočne veľkým donorom štátneho rozpočtu a aj tu hlásim, že teda im za to patrí veľká vďaka. Ale všetko má nejakú mieru. Aj nám by sa najviac páčilo, keby to bola tá úplne nízka suma, ale teda sú nejaké veci, ktoré sa podarili dohodnúť. Podarilo sa dohodnúť zníženie o 30 miliónov, preto ten návrh je teda ani nie celých 30, ale 27 podľa toho modelu na prihláseniach z minulého roku, takže toto vlastne sme tým motoristom dlžní a teda prináša môj pozmeňujúci návrh najvyššie možné zníženie registračných poplatkov, ako bolo možné dohodou dosiahnuť. Na záver teda už len to zosumarizujem. Tá pôvodná tabuľka, ktorá by mala platiť od 1. 4., mala rozsah súm 33 euro – 3 900 euro. Zlé riešenie, nemala by sa dostať do platnosti. Pozmeňujúci návrh pána poslanca Kremského tabuľku mení od 33 do 2 400 s účinnosťou od 1. 1. 2024, dovtedy sa nič nestane, zostanú pôvodné a môj návrh tabuľku mení od 33 euro do 1 000 euro s účinnosťou od 1. 7. 2023 s tým, že takisto do 1. 7. sa nič nestane, to znamená, bude pôvodný stav a bude nahradený týmto stavom zníženým, ktorý v tomto roku ušetrí motoristom za toho pol roka 13,5 milióna eur, v budúcom roku 27. Toľko asi za mňa. Ešte raz to poviem, strana SaS, samozrejme, máme chyby, nie sme dokonalí, ale ak niečo sa snažíme držať, skutočne sú to dohody vtedy, keď sa nám to hodí a ešte viac vtedy, keď sa nám to nehodí. Kolegovia, nechcem nič iné, než vás chcem poprosiť o to isté, aby sme dokázali dodržať dohodu, ktorú sme spoločne urobili, SaS komplet celú časť dohody dodržala. Takisto, kolegovia z opozície, prosím o podporu môjho pozmeňujúceho návrhu, prosím o to, aby sme priniesli občanom tejto krajiny najlepšie možné riešenie. Veľmi pekne ďakujem za pozornosť.